In Dei omnipotentis nomine. Notum fore volumus quibusque scire cupientibus, qualiter pro remedio animæ Odonis optimi militis, atque elegantissimæ juventutis filii, videlicet Nerduini, ictu repentino interfecti, dederunt ad memoriam SS. Apostolorum Petri et Pauli, sanctique Prudentii Martyris in loco Besuensis Monasterii, avunculus ejus, Hugo videlicet Comes Belmontensis, et ipsius Odonis uxor Gertrudis, fraterque ejusdem Hugo servum nomine Teodericum: itemque alium nomine Stephanum, atque ancillam unam nomine Leutgardam, cum omni successione generis filiorum, et filiarum eorundem. § Item dederunt mansum unum liberrimi alodi permaximum, seu coloniam pergrandem in villa Besueta, cum omnibus appenditiis, quæ ad ipsum mansum pertinent, id est, terris cultis, et incultis, et pratis, et decursus, et usus aquarum, et usus sylvarum in gyro circumjacentium, tam circa Besuam, quam circa Vinzennam fluvios quemadmodum prædictus Oddo, vel pater ejus, seu avus, in vita tenuerunt, absque ullo contradicente illorum generis, seu extranei. Debet enim prædicta terra per annos singulos, frumenti modios quattuor et de tremisse modios III et dimidium: et mense Maio denarios VI. Deinde multonem, et porcum, et per vindemias carroperum, et vini sextarium: et in Nativitate Domini, vini sextarios duos. Et ut ab hodierna die, et deinceps sit in Dominium prædictorum sanctorum Besuensis cœnobii, ut faciant Monachi inibi Deo deservientes quicquid illis utilitatis melius videbitur, et placuerit. § Et ut hæc firma in omni tempore, et stabilis elemosyne, donatio maneat, cum voluntate parentum, et consensu omnium fidelium nostrorum publice tangentes manibus propriis roboramus, et nomina nostra, et præcipuorum nostrorum conscribi facimus. Si quis vero, quod absit, huic nostræ factioni, quam pro Dei amore, et animæ cari parentis nostri redemptione fecimus, in aliquo contrarius calumpniator extiterit, iram æterni judicis, ejusque Clavigeri Petri sentiet, si non cum satisfactione emendaverit. § Nomina firmatorum, qui hanc Cartam firmaverunt. Sig. Hugonis Comitis. Sig. Letgardis Comitissæ. Sig. Gertrudis uxoris Odonis Militis. Sig. Gybuini. Sig. Richardi. Sig. Nerduini filii ejus. Sig. Widonis Archid. Sig. Hugonis. Sig. Widonis et Odilonis, et Joffredi. Sig. Bernardi. Sig. Bernardi alterius. Sig. Willerii. Sig. Richardi. Sig. Ulrici. Sig. Olgerii. Sig. Wilenci. Sig. Humberti. Actum Besua, publice, anno ab Incarnatione Domini MXXXIIII. Indict. II. Epa. XXVIII. Regnante Heinrico Rege, VIII anno Regni ejus, mense Novembri. Ego Heldemannus Monachus, scripsi et subscripsi.